แห่ถอนไฟลิงขายไอพีโอ
บริษัทที่เตรียมเข้าตลาดหลักทรัพย์ถอดใจ แห่ถอนไฟลิง เซ็ง ก.ล.ต.ตรวจสอบเข้มงวด แถมใช้เวลาพิจารณานาน 6 เดือน
5 ก.ย. 2554

บริษัทที่เตรียมเข้าตลาดหลักทรัพย์ถอดใจ แห่ถอนไฟลิง เซ็ง ก.ล.ต.ตรวจสอบเข้มงวด แถมใช้เวลาพิจารณานาน 6 เดือน 
แหล่งข่าววงการวาณิชธนกิจ เปิดเผยว่า ขณะนี้มีบริษัทที่อยู่ระหว่างการขออนุญาตเสนอขายหุ้นให้กับประชาชนทั่วไป (ไอพีโอ) ขอถอนแบบแสดงรายการข้อมูลการเสนอขายหลักทรัพย์ (ไฟลิง) จาก สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) จำนวนมาก เนื่องจาก ก.ล.ต.เพิ่มความเข้มงวดในการตรวจสอบ
ปัจจุบันบริษัทที่ถอนไฟลิงออกไปแล้ว ประกอบด้วย บริษัท ทีวี ไดเร็ค บริษัท ฮอท พอท และ บริษัท วุฒิศักดิ์ คลินิก เวชกรรม และคาดว่ามีบริษัทที่เตรียมจะถอนออกไปอีกประมาณ 2-3 แห่ง ซึ่งส่วนใหญ่เป็นบริษัทที่จะเข้าจดทะเบียนในตลาดหลักทรัพย์ เอ็ม เอ ไอ (mai)
“ช่วงนี้ ก.ล.ต.เข้มงวดมาก ตรวจสอบละเอียดยิบ การเปิดเผยข้อมูลบางประเด็นสามารถผ่อนคลายได้ แต่ก็ไม่ยอมยืดหยุ่น ทำให้บางบริษัทต้องกลับไปแก้ข้อมูลหลายครั้งจนถอดใจ เพราะกระบวนการเสนอขายหุ้นมีความยุ่งยากมาก” แหล่งข่าวเปิดเผย
ทั้งนี้ ประเด็นที่ ก.ล.ต.ให้ความสำคัญและตรวจสอบอย่างละเอียดคือ ความขัดแย้งทางผลประโยชน์ (Conflict of Interest) รายการระหว่างกันของผู้ถือหุ้นใหญ่และบริษัทย่อย ระบบควบคุมภายในและระบบบัญชีที่มีการเปลี่ยนแปลงมาใช้มาตรฐานบัญชีใหม่ (IFRS) ซึ่งมีรายละเอียดแตกต่างไปจากระบบบัญชีเดิมถึง 80% เช่น การบันทึกและรับรู้รายได้ การตั้งสำรองผลตอบแทนพนักงาน การตัดค่าเสื่อมสินทรัพย์ เป็นต้น ซึ่งประเด็นเหล่านี้ทำให้การใช้เวลาพิจารณาไฟลิงของ ก.ล.ต.เพิ่มขึ้น จากปกติอยู่ที่ 2-3 เดือน เพิ่มเป็นประมาณ 6 เดือน
“บริษัทที่ได้รับผลกระทบมากสุดคือ กลุ่มที่จะเข้า mai เพราะพวกนี้เป็นเอสเอ็มอี ทำธุรกิจแบบครอบครัวมาก่อน มาตรฐานหลายอย่างเทียบไม่ได้กับบริษัทขนาดใหญ่ แต่ ก.ล.ต.กลับไม่ยอมผ่อนปรน ต้องการให้ทุกอย่างเข้าเกณฑ์เดียวกันหมด ซึ่งเป็นไปได้ยากและไม่สอดคล้องกับนโยบายของ ก.ล.ต. ที่ต้องการสนับสนุนเอสเอ็มอีให้เข้าถึงทุนได้ง่ายขึ้น” แหล่งข่าวเปิดเผย
อย่างไรก็ตาม ยอมรับว่าบางบริษัทที่ถอนไฟลิงออกไป เป็นเพราะที่ปรึกษาทางการเงินนำเสนอข้อมูลไม่ครบถ้วน หรือ ก.ล.ต.ตรวจสอบพบว่า บริษัทที่ปรึกษามีเจตนาประเมินมูลค่ากิจการสูงเกินความเป็นจริง จึงถอนไฟลิงออกไปด้วยความสมัครใจ